Mixed doublen med Mathias Christiansen og Christinna Pedersen tabte kvartfinalen ved Super 300-turneringen Swiss Open.

I starten af ugen annoncerede den danske badmintonstjerne Christinna Pedersen , at Swiss Open, der spilles i disse dage, bliver hendes sidste turnering. Fredag måtte Pedersen så tage afsked med publikummet og en glorværdig karriere, da hun sammen med makkeren Mathias Christiansen tabte kvartfinalen 19-21, 23-21, 17-21 til Lu Kai og Chen Lu fra Kina. En afsked, der noget bemærkelsesværdigt fik Lu Kai til at give Pedersen et kram, da de sagde tak for kampen. Nederlaget til verdensranglistens nummer 17 blev dermed karrierens sidste kamp, der blandt andet har budt på VM- og OL-sølv i damedouble samt en All England-titel sidste år. Ligeledes har Christinna Pedersen også vundet et hav af Super Series-titler samt OL- og VM-bronze med Joachim Fischer i mixed double. To tætte sæt Ligesom danskernes 1/8-finale blev en tæt affære , var der spænding i de to første sæt mod kineserne. Selvom Christiansen og Pedersen kom bagud 13-17 i første sæt, snuppede de fem point i træk og bragte sig foran 18-17. Alligevel var det kineserne, der var skarpest til sidst, da de vandt sættet 21-19. Andet sæt blev ligeså dramatisk og tæt, og ingen af parrene formåede på noget tidspunkt at skabe et stort forspring. Danskerne overlevede en matchbold ved 19-20, og så formåede de at vinde sættet 23-21 kort efter. Tæt på comeback i tredje sæt I afgørende sæt så Mathias Christiansen og Christinna Pedersen ud til at løbe tør for løsninger mod det kinesiske par, og danskerne kom hurtigt bagud 3-10. Alligevel spillede de sig tilbage i opgøret og kom tættere på ved 13-17 og 17-20, men herfra lukkede Lu Kai og Chen Lu ned og vandt tredje sæt 21-17, da Christinna Pedersen slog bolden ud og "afsluttede sin egen karriere". - Beslutningen har været ekstra svær, for ikke nok med, at jeg stopper min egen karriere, så stopper jeg også lige Mathias' og min mixed double, som var rigtig godt på vej, sagde Christinna Pedersen inden turneringen til T 2 SPORT.